**U GORNJIM BOGIĆEVCIMA OBILJEŽENA 30. OBLJETNICA USTROJA NOVOGRADIŠKE DRAGOVOLJAČKE BOJNE**

Autor i fotke: V. Hudolin

U nazočnosti velikog broja branitelja, stradalnika domovinskog rata i visokih gostiju među kojima su bili i potpredsjednik Vlade RH i ministar branitelja Tomo Medved, zamjenik načelnika glavnog stožera Oružanih snaga Republike Hrvatske general-pukopvnik Siniša Jurković i Brodsko-posavski župan Danijel Marušić, u nedejlju 27. lipnja je u Gornjim Bogićevcima obilježena trideseta obljetnica ustroja novogradiške dragovoljačke bojne .

Ova bojna ZNG je zajedno sa temeljnom i specijalnim policijskim postrojbama, bila stožer otpora agresoru na novogradiškom području. Ustrojena je u vrijeme kada su samo najodlučniji i najhrabriji domoljubi, slabo naoružani i za rat nepripremljeni, na okučanskom, bogićevljanskom i starogradiškom području, stali nasuprot, u oružju i brojčano nadmoćnog neprijatelja, spremni vlastitim životima braniti svoje domove i napadnutu Hrvatsku. Suprotstavili su se pobunjenim okučanskim Srbima, JNA-i i njenoj ratnoj tehnici, topništvu, zrakoplovima i tenkovima.

Dragovoljačka bojna je ustrojena 28.lipnja 1991. godine od dragovoljaca iz cijele bivše novogradiške općine. Pod zapovjedništvom Željka Žgele i njegova zamjenika Ljuboslava Terzića. Zapovjednici satnija su bili Marijan Šulentić, Nedjeljko Dujić, Adam Tomičić, Ivan Tomić, Ante Krolo, Mihajlo Matokanović, Franjo Marčinković i Luka Zec.

Dragovoljci ove bojne bore se s neprijateljskim snagama u civilnoj odjeći - trapericama i tenisicama i s više nego skromnim naoružanjem. Neprijateljskom topništvu, borbenim zrakoplovima i tenkovima odupiru se lovačkim oružjem, naoružanjem ručne izrade i manjim brojem kalašnjikova, MGV-a, pumperica, te lovačkih i vojnih karabina. Taj osnovni problem nedostatka naoružanja je uvjetovao i broj pripadnika bojne. Kada je u kolovozu 1991. godine u Novu Gradišku dopremljeno nešto karabina M48, broj njenih pripadnika se povećao na 450.

Jučerašnja svečanost je započela misom zadušnicom u crkvi Duha svetoga koju je predvodio tamošnji župnik, fra Ivo Brezović, a nakon toga položeni su vijenci i upaljene svijeće kod spomen- obilježja poginulim hrvatskim braniteljima i prvom hrvatskom predsjedniku Franji Tuđmanu.

Ova bojna i njezini pripadnici dragovoljci s novogradiškog područja dali su velik doprinos i u obrani velikosrpskom neprijatelju na samom početku rata, te u oslobađanju Domovine istaknuo je njen zapovjednik brigadir Željko Žgela bojna je od samih početka do kraja Domovinskog rata dala sve što je mogla, hrabro se borila i skupo to platila. Poginulo nam je 40 pripadnika i 150 je ranjeno. U čast poginulih mi živi smo se danas ovdje okupili, da se prisjetimo Domovinskog rata i da odamo počast, ne samo poginulima i nama dragovoljcima, već hrvatskom narodu i Bogićevljanima koji su pretrpjeli prognanstvo, velike patnje i boli. Mi koji smo preživjeli smo ponosni. Došli smo se ovdje pokloniti kod spomenika svojim prijateljima i odat počast svim poginulima, rekao je među ostalim brigadir Žgela.

U Hrvatskom seljačkom domu u Bogićevcima na prigodnom programu nazočnim dragovoljcima su se uz brigadira Žgelu u ime domaćina te suorganizatora obratili Predsjednik UDVDR ogranak G.Bogićevci Ante Zdunić i načelnik Gornjih Bogićevaca Pavo Klarić, a također su govorili u ime Odbora za obilježavanje važnih obljetnica iz Domovinskog rata na novogradiškom području predsjednik odbora, pukovnik Adam Tomičić, tadašnji predsjednik kriznog stožera Nove Gradiške Zdravko Sokić te Brodsko-posavski župan dr. Danijel Marušić. U ime 108. brodske brigade, dragovoljce je pozdravio predsjednik UDVDR 108. Pavo Naletilić te na kraju izaslanik ministra obrane, zamjenik načelnika glavnog stožera Oružanih snaga Republike Hrvatske general-pukovnik Siniša Jurković te potpredsjednik Vlade RH i ministar hrvatskih branitelja Tomo Medved.

Kako su nam rekli nazočni dragovoljci i članovi obitelji poginulih branitelja ova obljetnica je i odazivom i organizacijski do sada bila najbolja.